
Concert „De la Cantemir la Handel”, susținut de Ensemble Orient-Occident Istanbul cu sprijinul ICR Istanbul



Institutul Cultural Român „Dimitrie Cantemir” din Istanbul organizează un concert inedit - „De la Cantemir la Handel” - ce va avea loc pe 25 martie 2024, începând cu ora 20:30, la Centrul Cultural Cemal Candaș din metropola turcă. Evenimentul se va bucura de participarea cunoscuților muzicieni turci din cadrul Ensemble Orient-Occident Istanbul.

Conceptul artistic al concertului a fost dezvoltat prin colaborarea profesională cu renumitul muzicolog turc Ömer Serhan Bali și cuprinde o frumoasă incursiune în evoluția muzicală a celor doi mari compozitori ai timpului, Dimitrie Cantemir (1673 – 1723) și George Frideric Handel (1685 – 1759).

Repertoriul a fost alcătuit atât din peșrevuri cantemiriene, cât și din lucrări reprezentative, aparținând lui G. F. Handel, după cum urmează: Hüseyni Peşrev / Dimitrie Cantemir; Aria împăratului Ahemenid Cirus I din opera „Kiros” (Serse) „Ombra mai fu” / George Frideric Handel; HWV 437 Suita nr. 4 „Sarabande” din Sonata în re minor / G.F. Handel; Rinaldo, „Laschia chio pianga” / G.F. Handel; Buselik Peşrev / D. Cantemir; HWV 432 „Passacaglia”, Aria 6 din Suita pentru clavecin în sol minor (Aranjament: Johan Halvorsen)/ G.F. Handel; Bayati Peşrev (Gamm-Fersa) / D. Cantemir; Aria lui Argante „Sibillar gli angui d'Aletto” din opera „Rinaldo”/ G.F. Handel; Pençgah Saz Semai / D. Cantemir; Giulio Cesare, Cleopatra „Piangero la sorte mia” / G.F. Handel; HWV 434 Aria 4 „Menuetto” din Suita în si bemol major / G.F.Handel; Rast Peşrev / D. Cantemir.

Ensemble Orient-Occident Istanbul a fost înființat, în anul 2022, de renumiții muzicieni turci, Hakan Dedeler (tambur), Eyüpcan Açıkpazu (ney), Samet Çelikel (kanun), Hande Önder (pian) și Gülşah Erol (violoncel), alături de cunoscuta soprană Ayșenur Ayyıldız Haksoy și baritonul Ömer Serhan Bali.

Proiectul muzical dezvoltat de reprezentanța culturală a României din Turcia se înscrie în parcursul de promovare a marelui cărturar român Dimitrie Cantemir, din perspectiva contribuției sale la patrimoniul muzical universal, fiind considerat unul dintre primii teoreticieni ai muzicii otomane.

